Ti sin judío kꞌuejó chjasin Jerusalén mé ichrꞌán sin iso ncha̱tꞌá la ko iso ti sin tjako ley,
ikui sin kjuanchankíhi sin chꞌin Juan,
ndáchro sin:
―¿Nkexro ti jaha?
Ndá kjuínchemáhña chꞌan,
ndoá chrónka chꞌan:
―Janhan la jehya ti Cristo.
*Ndá xíkjanchankí sin ínaá,
ndáchro sin:
―¿Ndá nkexro ti jaha?
¿Á jaha ti profeta Elías ní?
Ndá chꞌin Juan ndáchro:
―Náhí.
Janhan la jehya Elías.
Ndá xíkjanchankí sin ínaá ndáchro sin:
―¿Á jaha ti nkexro tjejóchóheni itsi tsochronka itén Díos ní?
La chꞌin Juan ndáchro:
―Náhí,
janhña.
Ndá kjuanchankí sin ínaá:
―¿Ndá nkexro ti jaha?
Ticháxi̱n tso̱noheni kixin tsochenkani ti sin ichrꞌán ti jeheni ikuini.
Chro̱nka,
¿nkexro ti jaha?
*Ndá kjuáte̱he chꞌin Juan ndáchro:
―Janhan mé ti nkexro tsjakꞌe nte̱je̱ tsꞌèya tsondáchro:
“Takitjéhéra ijnko nti̱a ndoí tsi̱xi̱n Ìnchéni” ―éxi ndáchro ti profeta Isaías.
A̱ndá ti sin kjuanchankíhi chꞌin Juan tíha,
la ti sin fariseo a tsíchrꞌán,
ndá kjuanchankí sin:
―Ó ndáchrua kixin jahya ti Cristo,
la ko jahya ti profeta Elías la ko jahya ti nkexro kꞌuéchronka itén Díos ósé.
¿Ndá nkekuènté tíki̱te chojni ti xi̱kaha?
Ndá ndáchro chꞌin Juan:
―Janhan mé ìnta̱ ó tíki̱texián chojni.
Kjánchó chríkjan ti jahara mé tjenkákjan ijnko nkexro na̱xa̱ tjátso̱anhñara.
Kjónté sa̱o janhan kꞌuinka la jehe chꞌan ti a̱ntsí tꞌe̱to̱an chꞌan.
Méxra̱ hasta tósuàna chrókjuasinta̱nka̱ ti correa to̱ka̱té chꞌan.
Kaín tíha mé tsíkóhen ti chjasin itꞌin Betania,
ti tóhe nda̱río Jordán,
ti kjuákꞌe chꞌin Juan kui̱ki̱te chojni.
A̱ndá ti ña̱o chrꞌéxi̱n mé kꞌuíkon chꞌin Juan kixin ikui chꞌin Jesús.
Ndá nixje̱he̱ chꞌan ti sin tsíkóchjina,
ndáchro chꞌan:
―Tsjehéra,
tíhi ti Kolélo kuènté Díos,
tsakjìin iji̱é kaín chojni chjasintajni.
Janhan mé kꞌuéxrja̱nka,
kixin iton ti janhan mé tsichréhe̱ ijnko nkexro a̱ntsí tꞌe̱to̱an,
kixin ti na̱xa̱ kjuakꞌéhya janhan,
la jehe chꞌan ó xráxín itjen chꞌan.
Janhan la na̱xa̱ kꞌuéchoxínhña nkexro ti jehe chꞌan.
Kjánchó kꞌuinka kuíki̱texián chojni ìnta̱ kixin ti sin chjasin Israel mé tsochóxin sin nkexro tíha ―ichro chꞌin Juan.
Kja̱xin ndáchro chꞌan:
―Janhan kꞌuíkua̱n kixin ti Ncha̱kuén Díos kꞌuínkaji̱nxi̱n nka̱jní éxi ijnko kontóá la kjuákꞌekjen va ti jehe chꞌan.
Janhan kja̱xin na̱xa̱ kꞌuénonahña nkexro tíha.
Kjánchó ti nkexro ichrꞌán ti janhan kixin tsíki̱texián chojni ìnta̱,
mé chrónka kixin ti tsꞌikuan itsi Ncha̱kuén Díos tsꞌinkajin,
tsjakꞌe ti itjen ti nkexro,
la tíha mé ti nkexro tsi̱ki̱texín chojni Ncha̱kuén Díos.
A̱ndá ijie janhan kꞌuíko̱nxinkua̱n kixin xi̱kaha kóhen,
méxra̱ ndáxrja̱n kixin tíhi mé Xje̱en Díos.